b'\n_START_ARTICLE_\nAjdovska deklica\n_START_PARAGRAPH_\nZgodba o Ajdovski deklici je ljudska legenda, pripoved, ki delno opisuje tudi zgodovino na\xc5\xa1ega naroda. Ni veliko zapisov te legende. Eden od zapisov je v  knjigi Babica pripoveduje, ki jo je napisala Du\xc5\xa1ica Kunaver.\n_START_SECTION_\nLegenda\n_START_PARAGRAPH_\nOhranilo se je le malo zapisov legende o kaznovani sojenici. Eden izmed zapisov iz knjige Babica pripoveduje je povzet spodaj._NEWLINE_Ajdovska deklica je bila dobrega srca. \xc5\xbdivela je pod previsnimi stenami Prisanka (ali Prisojnika) in vodila popotnike skozi sne\xc5\xbene zamete preko Vr\xc5\xa1i\xc4\x8da v Trento. Ko so se popotniki vra\xc4\x8dali, so ji pod Prisankom pu\xc5\xa1\xc4\x8dali hrano, tako da nikoli ni bila \xc5\xbeejna in la\xc4\x8dna. Bila pa je tudi sojenica. Obiskovala je mlade matere in prerokovala novorojen\xc4\x8dkom njihovo usodo._NEWLINE_Neke no\xc4\x8di je obiskala plan\xc5\xa1arico v Trenti, ki je pravkar rodila sina. Ker je mati spala, se je ajdovska deklica nesli\xc5\xa1no pribli\xc5\xbeala otroku in mu prerokovala, da bo postal lovec in da bo ustrelil Zlatoroga in z njegovimi rogovi pri\xc5\xa1el do bajnega bogastva. Ko so za to prerokbo sli\xc5\xa1ale sestre ajdovske deklice, so jo preklele, ker je napovedala smrt Zlatorogu. Tako je okamenela, ko se je vrnila pod Prisojnik.\n_START_SECTION_\nAnaliza\n_START_PARAGRAPH_\nV legendi nastopajo Ajdovske deklice, novorojen\xc4\x8dek in kozorog. Zgodba, napisana v tretji osebi, se odvija v dolini Trente in na Prisanku in sicer pono\xc4\x8di. Osrednji motiv je pomo\xc4\x8d, napoved in okamenitev Ajdovske deklice.\n_START_SECTION_\nIgla\n_START_PARAGRAPH_\nLegenda pravi, da je neko\xc4\x8d v Savinjski dolini \xc5\xbeivela Ajdovska deklica. Bila je tako velika, da je z eno nogo stala na Raduhi, z drugo na Ve\xc5\xbei, v Savinji pa je prala perilo. Nekega dne je z iglo \xc5\xa1ivala srajco. V grobem platnu se je igla zlomila in v jezi jo je vrgla v dolino, kjer se je zapi\xc4\x8dila v breg ter tam ostala do danes._NEWLINE_Ni veliko vsebinske podobnosti z Ajdovsko deklico s Prisanka. Edina podobnost je ta, da gre pri obeh legendah za veliki dekleti. V tej verziji deklica ne opravlja nobenega dobrega dela, in ni nobenega opisa o tem, da bi bila pri ljudeh priljubljena. Ne moremo govoriti o tragi\xc4\x8dnem koncu, ker ne vemo, kaj se z deklico zgodi, pomembno pa vpliva na podobo pokrajine.\n_START_SECTION_\nAjdovi deklici\n_START_PARAGRAPH_\nV cerkljanskih hribih se razprostirata dva gri\xc4\x8da, med njima pa dolina, ki jo ljudje imenujejo Pri ajdovskih deklicah. V\xc4\x8dasih je na enem izmed gri\xc4\x8dev, imenovanem Na ogradi, stal mogo\xc4\x8den grad, v katerem je prebival velikan Ajd s svojima h\xc4\x8derama. Bili sta lepi, imeli pa sta krasne lase, v katerih so bili prepleteni biseri. Za njiju je zvedel pesjanski kralj, ki je \xc5\xbeivel za devetimi morji. Zarotil se je, da bo dobil deklici. Zato se je z vojsko podal na pot in po\xc5\xbeigal, plenil in moril vse, kar mu je stopilo na pot. Ko so se bojevali, so spu\xc5\xa1\xc4\x8dali \xc4\x8dudne glasove, podobne lajanju. Ko so pri\xc5\xa1li pod Ajdov grad, so ga takoj napadli, ubili o\xc4\x8deta ter ga razsekali na kose. Vsi njegovi deli so okameneli in \xc5\xa1e danes le\xc5\xbeijo okoli Ograde. Deklici sta se uspeli re\xc5\xa1iti, zbe\xc5\xbeali sta visoko v planine, kjer sta \xc5\xbeiveli dolgo \xc4\x8dasa. Na gori sta sedeli no\xc4\x8d in dan ter bridko jokali krvave solze, da je z vrha Krvavca pritekel krvav potok. Odtod ima gora \xc5\xa1e danes ime. Ko sta deklici videli, da  pesjanov ni ve\xc4\x8d v de\xc5\xbeeli, sta pri\xc5\xa1li nazaj v ni\xc5\xbeave. Narod ju je rad obiskoval, saj sta bili dare\xc5\xbeljivi in prijazni. V de\xc5\xbeelo pa so pri\xc5\xa1li mo\xc5\xbeje, ki so oznanjali novo vero v enega Boga. Tudi do njiju je pri\xc5\xa1el glas, vendar sta bili tako prevzetni, da nista \xc5\xbeeleli o tem ni\xc4\x8d sli\xc5\xa1ati. Zato ju je Bog kaznoval in morali sta umreti. \xc5\xa0e danes se v Ajdovi dolinici vidita dva gri\xc4\x8dka, na katerih ne raste nobena trava. Gri\xc4\x8dka sta zakleta, ker pod njima le\xc5\xbeita nevernici._NEWLINE_V tej verziji je ve\xc4\x8d nastopajo\xc4\x8dih oseb, pomembno vlogo ima pesjan, ki je poleg deklic glavna oseba te legende. Kot v Ajdovski deklici s Prisanka, gre tudi pri tej legendi o lepih in velikih dekletih, ki delata dobro in sta pri ljudeh priljubljeni. Ka\xc5\xbee se vpliv Cerkve v tem obdobju, saj se omenja Bog kot edina mo\xc5\xbenost v koga verjeti. Bog ima pomembno vlogo, saj deklici zaradi neverovanja po\xc5\xa1lje v smrt. Tudi pri tej verziji gre za poseg v naravo.\n_START_SECTION_\nAjdovska deklica Crngroba\n_START_PARAGRAPH_\nV hostah Crngroba je \xc5\xbeivela Ajdovska deklica. Bila je izjemno velika. Njena \xc4\x8dreda se je pasla no\xc4\x8d in dan na lokah ob Sel\xc5\xa1\xc4\x8dici. Bilo je toliko ovac, da ni bila nikoli la\xc4\x8dna. \xc5\xbdejo pa si je gasila tako, da je stopila z eno nogo na vrh \xc5\xa0marne gore, z drugo na \xc5\xa0marjetno goro, se sklonila in pila iz Save. Nekega dne je lo\xc5\xa1ki glavar zapovedal tla\xc4\x8danom, naj zgradijo cerkev. Bolj kot so tla\xc4\x8dani delali, ve\xc4\x8djo cerkev je \xc5\xbeelel. Neko\xc4\x8d pa jih je obiskala Ajdovska deklica ter jim ponudila pomo\xc4\x8d. Zidarjem je v predpasniku prina\xc5\xa1ala ogromne skale. Iz Save jim je zajemala vodo in jo zlivala v korito, v katerem so me\xc5\xa1ali malto. Ko je bila cerkev zgrajena, je Ajdovska deklica umrla. Tla\xc4\x8dani so jo pokopali v crngrobski hosti. \xc5\xa0e prej pa so ji odvzeli eno rebro in ga za spomin obesili v cerkev. Tam je \xc5\xa1e danes. Iz njega kane vsako leto kapljica krvi._NEWLINE_Deklica je dobrosr\xc4\x8dna, pri ljudeh priljubljena, saj tla\xc4\x8danom pomaga graditi nerealno veliko cerkev, ki bi jo te\xc5\xbeko zgradili brez njene pomo\xc4\x8di. Izkoristila je svojo velikost. Konec je tragi\xc4\x8den, deklica umre, razlog za smrt pa ni naveden. Iz spo\xc5\xa1tovanja obesijo njeno rebro v cerkev. Kot pri deklici s Prisanka je tudi tu omenjena hrana in pija\xc4\x8da. Tu si jo deklica sama priskrbi, medtem ko deklica s Prisanka vodi popotnike v zameno za hrano in pija\xc4\x8do.\n_START_SECTION_\n\xc5\xa0marnogorsko po\xc4\x8devje\n_START_PARAGRAPH_\nLegenda pravi, da je \xc5\xa0marnogorsko po\xc4\x8devje nagrmadila Ajdovka, tako velika Ajdovska deklica, da je z eno nogo stala na \xc5\xa0marjetni gori, z drugo pa na \xc5\xa0marni gori in z rokami zajemala vodo iz Save._NEWLINE_Ime glavne osebe je skupna to\xc4\x8dka obeh legend. Ta je kraj\xc5\xa1a in opisuje nastanek doline.'